Fælles erklæring fra Europa-Parlamentet, Rådet for Den Europæiske Union og Europa-Kommissionen

EU's lovgivningsmæssige prioriteter for 2022

(2021/C 514 I/01)

I løbet af de seneste to år har vores Union været konfronteret med de vidtrækkende virkninger af covid-19-pandemien kombineret med stadig mere åbenbare katastrofale følger af klimaændringer og forstyrrende begivenheder i verden. Vi har vist, at vi ved at handle sammen, hurtigt og beslutsomt kan overvinde den slags afgørende udfordringer.

Med hjælp fra EU's langsigtede budget 2021-2027 og NextGenerationEU og med genopretnings- og resiliensfaciliteten som omdrejningspunkt ventes Europas økonomi at komme sig hurtigere end oprindelig forventet. Disse historiske instrumenter giver os en enestående chance for at komme stærkere ud af den krise, som pandemien har forårsaget, gøre vores økonomier og samfund mere retfærdige, grønnere og mere digitale og skabe muligheder og job for et Europa, som vores borgere ønsker at leve i.

Denne strategiske vision for en revitaliseret og mere modstandsdygtig Union, der er nedfældet i vores tre institutioners første fælles konklusioner nogensinde om politiske mål og prioriteter for 2020-2024 (1), vil fortsat være retningsgivende for os. En forbedring af EU's modstandsdygtighed, herunder inden for sundhed og cybersikkerhed, vil være afgørende for, at denne omstilling bliver til virkelighed. For bedre at forsvare Europas interesser og værdier og bidrage til at forme det nye globale miljø må vi styrke Europas evne til at handle på egen hånd og dets globale indflydelse. Af hensyn til Europas fremtid skal vi beskytte og forsvare vores grundlæggende værdier og retsstatsprincippet i vores Union og dens medlemsstater.

Omstillingen af vores kontinent kan kun ske med borgernes samtykke. Vi har givet dem mulighed for at komme til orde gennem konferencen om Europas fremtid. Vi er fortsat fast besluttede på at følge op på resultatet af konferencen.

Resultater og gennemførelse kommer endnu mere i fokus, efterhånden som vi nærmer os midten af den institutionelle cyklus. Dette vil i sidste ende bidrage til at omsætte vores vision for Europa til fordele i borgernes hverdag. Denne fælles erklæring for 2022, der bygger på vores tilsagn og resultater i 2021, vidner om vores fælles vilje til at opfylde de politiske mål og prioriteter i de fælles konklusioner.

Med denne fælles erklæring sætter vi fokus på centrale lovgivningsforslag (2), som de tre institutioner vil gøre deres bedste for at sikre størst mulige fremskridt med inden udgangen af 2022. Det drejer sig om både initiativer, som medlovgiverne allerede har under behandling, og initiativer, som Europa-Kommissionen fremlægger senest i efteråret 2022.

De tre institutioner er enige om at give følgende centrale politiske mål højeste prioritet i 2022:

1. For at skabe resultater med en socialt retfærdig, inklusiv og bæredygtig vækststrategi, dvs. den europæiske grønne pagt, og målene heri om klimaneutralitet senest i 2050 vil vi fremme de forslag, der allerede er fremlagt, navnlig Fit for 55-pakken. Dette vil bidrage til EU's lederskab i den globale kamp mod klimaændringer. Vi vil også tage skridt til at tackle biodiversitetskrisen, bekæmpe vand- og luftforurening og sikre en mere bæredygtig anvendelse af pesticider. Vi vil styrke forbrugernes ret til at reparere produkter for at fremme omstillingen til en cirkulær økonomi. Vi vil arbejde på at gøre EU's energimarked mere modstandsdygtigt, mere sikkert og omkostningseffektivt, så det støtter omstillingen til klimaneutralitet, og vi vil tackle energiprisernes indvirkning på borgere og virksomheder.

2. For at opnå et Europa klar til den digitale tidsalder ønsker vi at gøre dette til Europas digitale årti og føre an globalt med hensyn til at udvikle pålidelig, sikker og menneskecentreret teknologi. Vi vil prioritere arbejdet med digitale tjenester og digitale markeder samt kunstig intelligens, data og sikker rumbaseret kommunikation. Vi vil også arbejde på at forbedre cyberrobustheden. Som et middel til at fremme en dynamisk dataøkonomi vil vi intensivere Europas investeringer i innovativ og teknologisk kapacitet, herunder inden for halvledere. Vi vil fortsætte drøftelserne om et nødinstrument med henblik på at forhindre fremtidige forstyrrelser af Unionens indre marked. Vi vil også følge op på Kommissionens meddelelse om industristrategien, navnlig ved tackle afhængighedsforhold på centrale strategiske områder.

3. For at skabe en økonomi, der fungerer for mennesker, vil vi gå sammen om yderligere at støtte medlemsstaterne i at udbedre de økonomiske og sociale skader, som pandemien har forårsaget, og sikre, at de fattige og mest sårbare i vores samfund ikke lades i stikken. Vi vil prioritere den konkrete gennemførelse af den europæiske søjle for sociale rettigheder og erklæringen fra topmødet i Porto, herunder regler, der skal beskytte arbejdstagere mod risici i forbindelse med eksponering for farlige stoffer, forbedre vilkårene for platformsarbejdere og fjerne lønforskellen mellem kønnene. Vi vil bestræbe os på at forbedre unges muligheder, herunder gennem aktiviteterne i løbet af det europæiske ungdomsår. Vi vil fremme social inklusion og konvergens og samtidig fuldt ud respektere de nationale kompetencer og de mange forskellige arbejdsmarkedsmodeller i Unionen, navnlig ved at forsvare rimelige lønninger og anstændigt arbejde. Vi vil arbejde på at styrke vores forsyningskæder og fremme en solid handelspolitik. Vi vil fremme et regelbaseret handelssystem, der sikrer lige vilkår og rimelig handelspraksis samt nye handelsaftaler. Vi vil arbejde på at lette adgangen til kapital for små og mellemstore virksomheder og bestræbe os på at fuldføre bankunionen. Efter den historiske internationale aftale om en global skattereform forpligter vi os til at sikre en hurtig og harmoniseret gennemførelse heraf og til at bygge videre på den, så vores selskabsskattesystemer fungerer på en retfærdig og fornuftig måde. Vi vil også forbedre de lovgivningsmæssige rammer for bæredygtig virksomhedsledelse og bekæmpe hvidvask af penge, skattesvig, skatteunddragelse og andre former for økonomisk kriminalitet.

4. Med henblik på et stærkere Europa i verden vil vi fortsætte med at opbygge strategiske konnektivitetspartnerskaber gennem EU's Global Gateway. For at sikre gennemførelsen af Unionens sikkerheds- og forsvarsdagsorden vil vi godkende det strategiske kompas og se frem til den kommende forsvarspakke, herunder køreplanen for kritiske teknologier inden for sikkerhed og forsvar, og for at forbedre beskyttelsen af Unionen mod hybride trusler. Vi vil arbejde på at afskrække tredjelandes eksterritoriale sanktioner og beskytte EU-aktører bedre mod disse sanktioner ved at styrke forordningen om statutten om spærring.

5. For at fremme vores europæiske levevis vil vi fortsætte arbejdet med at opbygge en stærk europæisk sundhedsunion med det sigte at styrke EU's beredskab og modstandsdygtighed over for fremtidige sundhedskriser. Vi er fortsat fast besluttet på hurtigst muligt at gøre fremskridt med den nye pagt om migration og asyl. Vi vil arbejde på at reformere Schengenområdet, bl.a. ved at trække på erfaringerne fra covid-19-pandemien og andre nyere kriser og bekæmpe organiseret kriminalitet og terrorisme.

6. For at beskytte og styrke vores demokrati og forsvare vores fælles europæiske værdier vil vi under anvendelse af alle de instrumenter, vi har til rådighed, fortsætte med at forsvare og beskytte retsstatsprincippet i overensstemmelse med traktaterne. Retsstatsprincippet er en kerneværdi i EU og en forudsætning for, at vores Union og retsorden kan fungere effektivt. Vi vil kæmpe for at sikre mediefrihed og mediernes pluralisme og beskyttelse af journalister. Vi vil arbejde på at forbedre ligestillingen, bl.a. ved at gøre noget ved ligestillingsorganernes rolle og uafhængighed, og på at tackle det vedvarende problem med vold mod kvinder.

Vi minder desuden om vores tilsagn om:

— at arbejde for at afskaffe alle former for forskelsbehandling og fremme lige rettigheder og muligheder for alle

— at fortsætte gennemførelsen af nationale genopretnings- og resiliensplaner

— at gennemføre den bindende køreplan for indførelse af nye egne indtægter i rette tid som aftalt i den interinstitutionelle aftale

— at forbedre den globale adgang til covid-19-vacciner

— at styrke EU's rolle som global aktør i alle geografiske områder samt bilaterale og multilaterale partnerskaber

— at sætte skub i tiltrædelsesprocessen i Unionens strategiske interesse i overensstemmelse med den forbedrede udvidelsesmetode.

De tre institutioner forpligter sig til at arbejde på disse fælles prioriteter for 2022 efter principperne om gensidig tillid, respekt og samarbejdsånd. Vi vil også sikre en korrekt gennemførelse og håndhævelse af den eksisterende lovgivning.

Vi vil arbejde målrettet på at give vores borgere et grønnere, mere digitalt, mere retfærdigt og socialt Europa: en Union, som ikke lader nogen i stikken, og som determineret forsvarer sine kerneværdier både i udlandet og hjemme.

Vi vil som formænd for Europa-Parlamentet, Rådet for den Europæiske Union og Europa-Kommissionen nøje overvåge den rettidige og effektive gennemførelse af denne fælles erklæring.

Съставено в Брюксел на шестнадесети декември две хиляди двадесет и първа година. Hecho en Bruselas, el dieciseis de diciembre de dos mil veintiuno. V Bruselu dne šestnáctého prosince dva tisíce dvacet jedna. Udfærdiget i Bruxelles den sekstende december to tusind og enogtyve. Geschehen zu Brüssel am sechzehnten Dezember zweitausendeinundzwanzig. Kahe tuhande kahekümne esimese aasta detsembrikuu kuueteistkümnendal päeval Brüsselis. Έγινε στις Βρυξέλλες, στις δέκα έξι Δεκεμβρίου δύο χιλιάδες είκοσι ένα. Done at Brussels on the sixteenth day of December in the year two thousand and twenty one. Fait à Bruxelles, le seize décembre deux mille vingt et un. Arna dhéanamh sa Bhruiséil, an séú lá déag de mhí na Nollag sa bhliain dhá mhíle fiche agus a haon. Sastavljeno u Bruxellesu šesnaestog prosinca godine dvije tisuće dvadeset prve. Fatto a Bruxelles, addì sedici dicembre duemilaventuno. Briselē, divi tūkstoši divdesmit pirmā gada sešpadsmitajā decembrī. Priimta du tūkstančiai dvidešimt pirmų metų gruodžio šešioliktą dieną Briuselyje. Kelt Brüsszelben, a kétezer-huszonegyedik év december havának tzenhatodik napján. Magħmul fi Brussell, fis-sittax-il jum ta’ Diċembru fis-sena elfejn u wieħed u għoxrin. Gedaan te Brussel, zestien december tweeduizend eenentwintig. Sporządzono w Brukseli dnia szesnastego grudnia roku dwa tysiące dwudziestego pierwszego. Feito em Bruxelas, em dezasseis de dezembro de dois mil e vinte e um. Întocmit la Bruxelles la șaisprezece decembrie două mii douăzeci și unu. V Bruseli šestnásteho decembra dvetisícdvadsaťjeden. V Bruslju, šestnajstega decembra dva tisoč enaindvajset. Tehty Brysselissä kuudentenatoista päivänä joulukuuta vuonna kaksituhattakaksikymmentäyksi. Som skedde i Bryssel den sextonde december år tjugohundratjugoett.

(1) EUT C 18 I af 18.1.2021, s. 5.

(2) Inden for rammerne af den almindelige lovgivningsprocedure.